Crònica de la visita a les rescloses del baix Ter i l'església preromànica de Sidillà
Aportació gràfica d'una modificació històrica del curs del riu Ter
Dissabte 29 d'abril es va portar a terme la sortida de la ruta de les rescloses, també anomenada ruta de l'aigua, organitzada per l'AHG i que va comptar amb la participació de 39 persones i amb el guiatge de Josep Cots i Salvador Vega, dos usuaris habituals de l'Arxiu.
La ruta ressegueix, amb un total de 20 km de recorregut, els elements patrimonials que es localitzen a les dues bandes del rec del Molí o canal de Sentmenat, un curs d'aigua que neix a Colomers i acaba a Empúries, després de proveir d'aigua els molins de Jafre, Verges, Bellcaire i l'Escala.
En aquesta ocasió, però, es va realitzar el tram de Colomers fins a Canet.
El mitjà utilitzat per als desplaçament fou el vehicle, tot i que es tracta d'una ruta perfectament realitzable amb bicicleta.
A les 10 del matí, es va iniciar la sortida a prop de la resclosa de Colomers.
En aquest primer punt, Josep Cots i Salvador Vega, els nostres ben fonamentats guies, van iniciar la resta del grup en la història i el paisatge del encontorns del riu Ter.
Salvador Vega va explicar com el Ter ha anat variant el recorregut per la plana i com l'home l'ha anat regulant, traient profit de les seves aigües durant segles i, ja en època actual, abandonant-ne l'ús i també el seu manteniment.
Sempre amb aportacions documentals -moltes d'elles extretes de l'Arxiu Històric de Girona- Salvador Vega i Josep Cots van anar detallant la tasca dels homes que mantenien en funcionament els recs i la resclosa: els palafanguers, treballadors que s'encarregaven de vetllar pel bon estat del rec.
Un cop visitada la resclosa de Colomers, el grup es va desplaçar fins a la presa de Colomers, construcció realitzada entre 1963 i 1970 i que no ha entrat mai en servei.
Aquesta presa era un bon punt per travessar el riu i dirigir-se cap a Sant Romà de Sidillà, església preromànica, que una setmana abans de la nostra visita va ser declarada zona en espai de protecció arqueològica (EPA) per part del Departament de Cultura.
Un cop escoltades les explicacions apassionades de Salvador Vega sobre la importància històrica, arquitectònica i social de Sant Romà de Sidillà, i havent fet un bon esmorzar, el grup es desplaçà en cotxe fins al pont de sota Jafre i al molí de la Salvetat, un bon exemple de com l'home ha sabut aprofitar els diferents canvis de nivell del terreny per forçar l'aigua a arribar al molí i fer-ne anar les moles.
A causa del retard horari, es va obviar un punt de la sortida: la visita a la mota que envolta una part de Verges, les arbredes i el mas Peixet.
El grup es va dirigir, directament, a la resclosa de Canet, que dóna naixement al rec del molí de Gualta i Pals.
Aquí Salvador Vega va explicar els diferents projectes històrics per a redreçar el curs del Ter, mostrant còpies de documents gràfics procedents de diversos arxius.
El guia també va ensenyar restes de diverses nàiades, mol·luscos recollits a les vores del Ter i que són aliment habitual de les llúdrigues.
Finalment, es va visitar el refugi antiaeri del mas d'en Mach (Canet), llarga construcció emplaçada al bell mig d'una planúria.
Fou construït com a lloc de refugi en època de guerra, però actualment ha esdevingut un recés habitual d'una bona colla de ratpenats.
La sortida va acabar amb un dinar al local social L'Empordanet de la Tallada d'Empordà, on els comensals es van repartir una cassola d'arròs.
A les postres, Josep Cots va agraciar els participants de la sortida amb la lectura d'uns poemes, escrits de la seva mà.
Tant Salvador Vega com Josep Cots volgueren homenatjar Montserrat Hosta, antiga directora de l'Arxiu Històric de Girona, i li dedicaren la sortida.